Hoi zäme    Merci vüu mou für öichi Antworte.    Ig ha jetz nomou sGschpräch gsuecht mit dr Brut und zersch het si natürlech scho wider gmeint, ig wöu de ou nid dVorbrut si, sondern nume eifach bim Standesamt ungerschribe, wüu si jo ums verrecke fingt, das e seperate Tafumajor eifach doof isch. Nach ändlose Diskussione hei mer de  gloubs e gmeinsame Nenner gfunge. Si cha mer zwar immer noni konkret säge, was si sech eigentlech vorstöut, aber si het mer versicheret, dass das ganze Unterhautigszüg würnkli nid gross söu usfaue, si eifach so ei/zwöi Beschäftigunge wot und drum machis jetz ou. Mir hei üs de (zu mim Glück) ou chönne druf einige, dass mir das genau mitenand abspräche, wüui süsch eifach chli Angscht hät, dass ihre das gar nid so zueseit, was ig resp. mir planet hei, wüu mer ebe wie scho mou erwähnt, würkli totau  unterschidlechi Vorstöuige und Gschmäker hei...    Wie gseit, merci nomou für öichi Biträg. Bir eigentleche Frog ischs äuä tatsächlech so, dass es nüt git, wos nid git und jede wou ou chli sini eigeti Uffassig het. Seeletaenzli du hesch rächt, cha me jo eigentlech ou niemerem verüble chli abnormau zsi, wird de bi mir äuä mou nid angersch si, aber si het mir würkli immer jedes Wort im Mu umdräit woni gseit ha, das macht das ganze klärende gschpröchle e chlei schwirig. Bi aber trotzdäm dr Meinig, dass sis es  birebitzeli übertribt, aber wenns nid grad um besagtes Thema geit, ischs jo irgedwie no härzig    I däm Fau wünschi aune e schöni Hochzit und es schöns Fescht!    Grüessli Maxi